KOMISSION PÄÄTÖS,

tehty 8 päivänä kesäkuuta 1988,

kolmansiin valtioihin sovellettavaa siirtolaisuuspolitiikkaa koskevasta ennakkoilmoitus- ja neuvottelumenettelystä (88/384/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen ja erityisesti sen 118 artiklan,

sekä katsoo, että

yhteisön ulkomaalainen väestö ja sen koostumuksessa tapahtuneet, erityisesti sen läsnäolon pysyvyydestä, perheiden yhdistämisestä ja korkeasta syntyvyydestä johtuvat muutokset ovat merkittävä väestötieteellinen tekijä,

ulkomaalaisväestön työelämään siirtyminen ja yhteiskuntaan sopeutuminen aiheuttaa ongelmia erityisesti toisen sukupolven kasvatuksen, koulutuksen ja työllisyyden osalta,

on tärkeää varmistautua siitä, että jäsenvaltioiden kolmansiin maihin sovellettavassa siirtolaisuuspolitiikassa otetaan huomioon yhteisön tasolla harjoitettu yhteinen politiikka ja toimet, erityisesti osana yhteisön työmarkkinapolitiikkaa, jotta sen tulokset eivät vaarantuisi; siksi on tarpeen helpottaa keskinäistä tietojen antamista ja näkemysten vaihtoa kyseisillä aloilla yhteisten kantojen hyväksymiseksi ja on siis tärkeää järjestää kaikkien jäsenvaltioiden osallistumisen varmistava neuvottelumenettely,

lisäksi neuvosto on siirtotyöläisten ja heidän perheenjäseniensä hyväksi tehdystä toimintaohjelmasta 9 päivänä helmikuuta 1976 antamassaan päätöslauselmassa(1) ja yhteisön työmarkkinapolitiikan suuntaviivoista 27 päivänä kesäkuuta 1980 antamassaan päätöslauselmassa(2) korostanut, että on tärkeää ryhtyä aiheelliseen neuvotteluun kolmansiin maihin sovellettavasta siirtolaisuuspolitiikasta ja että yhteisön työmarkkinoiden yhdentymistä on edistettävä osana työvoiman vapaata liikkumista yhteisössä, erityisesti tätä politiikkaa koskevalla aiheellisella neuvottelulla sen 22 päivänä marraskuuta 1979 tästä aiheesta tekemien johtopäätösten mukaan; se on uudelleen vakuuttanut tällaisen neuvottelun tarkoituksenmukaisuutta yhteisön siirtolaisuuspolitiikan suuntaviivoista 16 päivänä heinäkuuta 1985 antamassaan päätöslauselmassa(3),

lisäksi jäsenvaltioiden valtion- tai hallitusten päämiesten 9 ja 10 päivänä joulukuuta 1974 Pariisissa pitämän neuvottelukokouksen päätöstiedonannossa kehotetaan 10 kohdassa yhdenmukaistamaan ulkomaalaislainsäädäntöä vaiheittain; samoin on tehty Eurooppa-neuvoston puheenjohtajan 25 ja 26 päivänä kesäkuuta 1984 sosiaalipolitiikkaa koskevassa johtopäätöksessä; Euroopan yhtenäisasiakirjan(4) päätösasiakirjaan liitetyssä julistuksessa hallitusten välisessä konferenssissa on ilmaistu jäsenvaltioiden tahto tehdä yhteistyötä "sanotun kuitenkaan rajoittamatta yhteisön toimivaltaa erityisesti kolmansien maiden kansalaisten maahantulon, liikkumisen ja oleskelun osalta",

Euroopan parlamentin erityisesti passiliitosta ja yhteisön sisäisillä rajoilla tapahtuvien henkilötarkastusten poistamisesta 9 päivänä kesäkuuta 1983 antamassa päätöslauselmassa(5) velvoitetaan neuvosto ja komissio laatimaan ehdotuksia erityisesti viisumipolitiikan ja ulkomaalaislainsäädännön yhdenmukaistamisesta,

perustamissopimuksessa komissiolle annetun toimivallan nojalla komission on edistettävä jäsenvaltioiden välistä yhteistyötä sosiaalialalla, erityisesti edellä tarkoitetuilla eri aloilla, ja järjestettävä tätä varten aiheellisia kuulemisia,

tätä varten komissio on tehnyt päätöksen 85/381/ETY(6) kolmansiin valtioihin sovellettavaa siirtolaisuuspolitiikkaa koskevasta ennakkoilmoitus- ja neuvottelumenettelystä,

yhteisön tuomioistuin on 9 päivänä heinäkuuta 1987 antamillaan tuomioilla yhdistetyissä tapauksissa 281-85, 283-85, 284-85, 285-85 ja 287-85 (Saksan liittotasavalta, Ranskan tasavalta, Alankomaiden kuningaskunta, Tanskan kuningaskunta, Yhdistynyt kuningaskunta vastaan komissio) antanut tuomion, jonka mukaan perustamissopimuksen 118 artiklan ensimmäisessä kohdassa määrätty jäsenvaltioiden välinen sosiaalialan yhteistoiminta laajenee kolmansiin valtioihin sovellettavaan siirtolaisuuspolitiikkaan ja että osana neuvottelujen järjestämistehtävää, joka komissiolle annetaan 118 artiklan toisessa kohdassa, tällä on toimivalta antaa sitovia sääntöjä, ja

tässä päätöksessä toistetaan päätöksen 85/381/ETY sisältö muuttaen sitä 9 päivänä heinäkuuta 1987 annetun tuomion mukaisesti,

ON TEHNYT TÄMÄN PÄÄTÖKSEN:

1 artikla

1. Jäsenvaltioiden on hyvissä ajoin ja viimeistään silloin, kun hankkeet julkistetaan, annettava tieto komissiolle ja muille jäsenvaltioille:

- ehdotuksista toimenpiteiksi, jotka ne aikovat toteuttaa kolmansien maiden työntekijöiden ja heidän perheenjäseniensä suhteen maahantulon, oleskelun ja työn osalta, mukaan luettuina laiton maahantulo, laiton oleskelu ja laiton työ, samoin kuin tasa-arvo elin- ja työolojen, palkkojen ja taloudellisten oikeuksien alalla, työelämään siirtymisen ja yhteiskuntaan sopeutumisen edistämiseen sekä näiden henkilöiden vapaaehtoiseen paluuseen siihen maahan, josta he ovat peräisin,

- edellä tarkoitettuihin kysymyksiin liittyvistä sopimushankkeista samoin kuin yhteistyötä koskevista sopimushankkeista, joista ne aikovat neuvotella tai joita ne aikovat jatkaa kolmansien valtioiden kanssa, kun näihin sopimuksiin sisältyy näitä samoja aiheita koskevia määräyksiä,

- kolmansissa maissa työskentelevien kansalaistensa ja heidän perheenjäseniensä oleskeluehtoihin ja työllistämisen ehtoihin liittyvistä sopimushankkeista, joista ne aikovat neuvotella tai joita ne aikovat jatkaa kyseisten maiden kanssa.

2. Edellä 1 kohdassa tarkoitetuilla aloilla jäsenvaltioiden on annettava komissiolle ja muille jäsenvaltioille tiedoksi voimassa olevat lait, asetukset ja hallinnolliset määräykset samoin kuin kolmansien maiden kanssa tehdyt sopimukset.

2 artikla

1. Jäsenvaltiot ja komissio neuvottelevat näistä tiedoista kuuden viikon kuluttua siitä, kun ne on otettu vastaan, jos jäsenvaltio sitä pyytää tai jos komissio tekee siitä aloitteen kahden viikon kuluessa siitä, kun 1 artiklassa tarkoitetut tiedot on otettu vastaan.

Jos jokin valtio vetoaa asian kiireellisyyteen, neuvotteluihin ryhdytään välittömästi.

2. Jäsenvaltion pyynnöstä tai komission aloitteesta voidaan järjestää neuvottelu 1 artiklassa tarkoitetuista luonnoksista, määräyksistä ja sopimuksista milloin tahansa, kun kyseessä ovat asiat, joita neuvottelussa jo on käsitelty ja joiden osalta ei ole ilmaantunut uusia tekijöitä.

3 artikla

Edellä 2 artiklan 1 kohdassa tarkoitetun neuvottelun tavoitteena on erityisesti:

a) helpottaa keskinäistä tietojen toimittamista ja yhteistä etua koskevien ongelmien tunnistamista ja viimeksi mainittujen osalta helpottaa sitä, että jäsenvaltiot hyväksyvät yhteisen politiikan erityisesti muuttoliikkeeseen liittyvissä kansainvälisissä säädöksissä;

b) tutkia sellaisten toimenpiteiden tarkoituksenmukaisuutta, joita jäsenvaltiot tai yhteisö voisivat toteuttaa 1 artiklassa tarkoitetuilla aloilla, erityisesti kansallisten ulkomaalaislakien yhdenmukaistamisen edistämiseksi, mahdollisimman monien yhteisten määräysten kahdenvälisiin sopimuksiin sisällyttämisen edistämiseksi ja kolmansissa maissa työskentelevien ja oleskelevien jäsenvaltioiden kansalaisten suojelun parantamiseksi.

4 artikla

1. Komissio järjestää neuvottelun. Se huolehtii kokousten puheenjohtajan tehtävistä ja sihteeristötehtävistä.

2. Tällä päätöksellä käyttöön otettu neuvottelumenettely ei vaikuta jo olemassa olevien komiteoiden, ja erityisesti neuvoa-antavien ja teknisten komiteoiden vahvistettuun toimivaltaan neuvoston asetuksella (ETY) N:o 1612/68(7).

3. Jäsenvaltiot toteuttavat kaikki tarvittavat toimenpiteet neuvottelumenettelyn moitteettoman toiminnan varmistamiseksi ja tarvittaessa erityisesti tässä yhteydessä heille toimitettavien tietojen salaisen luonteen varjelemiseksi.

5 artikla

Tämä päätös on osoitettu kaikille jäsenvaltioille.

Tehty Brysselissä 8 päivänä kesäkuuta 1988.

Komission puolesta

Manuel MARÍN

Varapuheenjohtaja

(1) EYVL N:o C 34, 14.2.1976, s. 2

(2) EYVL N:o C 168, 8.7.1980, s. 1

(3) EYVL N:o C 186, 26.7.1985, s. 3

(4) EYVL N:o L 169, 29.6.1987, s. 26

(5) EYVL N:o C 184, 11.7.1983, s. 112

(6) EYVL N:o L 217, 14.8.1985, s. 25

(7) EYVL N:o L 257, 19.10.1968, s. 2